**LIETUVOS DVIRAČIŲ SPORTO FEDERACIJOS**

**TRENERIŲ TARYBOS**

**NUOSTATAI**

**I SKYRIUS**

**BENDROSIOS NUOSTATOS**

1. Lietuvos dviračių sporto federacijos (toliau – LDSF) Trenerių tarybos nuostatai (toliau – Nuostatai) reglamentuoja Lietuvos dviračių sporto federacijos trenerių tarybos (toliau – Trenerių taryba) veiklos tikslus, uždavinius, funkcijas, teises bei pareigas ir darbo organizavimą.

2. Trenerių taryba visuomeniniais pagrindais veikiantis patariamasis kolegialus organas. Trenerių taryba vykdo konsultavimo funkcijas formuojant strateginius ir praktinius LDSF uždavinius bei padeda įgyvendinti dviračių sporto politiką Lietuvoje.

3. Trenerių taryba savo veikloje vadovaujasi LDSF įstatais, reglamentais bei Vykdomojo komiteto protokoliniais sprendimais.

4. Šiuos Nuostatus tvirtina ir keičia visuotinis trenerių susirinkimas balsų dauguma. Trenerių

tarybos Nuostatų pakeitimą gali inicijuoti 1/3 tarybos narių.

5. Trenerių tarybos veiklą koordinuoja (kuruoja) LDSF Prezidentas arba jį pavaduojantis viceprezidentas.

**II SKYRIUS**

**TRENERIŲ TARYBOS UŽDAVINIAI IR FUNKCIJOS**

6. Trenerių tarybos tikslas – analizuoti dviračių sporto situaciją Lietuvoje ir teikti siūlymus

LDSF Prezidentui ir Vykdomajam komitetui.

7. Pagrindinis Trenerių tarybos uždavinys – padėti įgyvendinti LDSF strateginį veiklos planą.

8. Trenerių taryba įgyvendindama šį uždavinį teikia pasiūlymus ir išvadas LDSF Prezidentui, Vykdomajam komitetui ir vykdo šias funkcijas:

8.1. aptaria Lietuvos dviračių sporto rinktinių rengimo tobulinimo būdus;

8.2. teikia siūlymus dėl metinio varžybų kalendoriaus sudarymo, Lietuvoje vykdomų dviračių sporto varžybų kokybės;

8.3. teikia siūlymus dėl Lietuvos dviračių sporto rinktinių formavimo principų ir varžybų nuostatų sudarymo;

8.4. svarsto ir teikia išvadas apie Lietuvos rinktinių vyr. trenerių ataskaitas po dalyvavimo tarptautinėse ir UCI organizuojamose varžybose;

8.5. svarsto ir teikia siūlymus Vykdomajam komitetui, skiriant atskirų amžiaus grupių Lietuvos dviračių sporto rinktinių trenerius;

8.6. analizuoja įvairaus amžiaus rinktinių mokomųjų treniruočių stovyklų metines programas ir teikia siūlymus dėl šių programų vykdymo;

8.7. teikia siūlymus dėl LDSF inventoriaus skyrimo;

8.8. deleguoja atstovus į LDSF darbo grupes ar komisijas, kurios nagrinėja ir teikia siūlymus dėl dviračių sporto plėtros;

8.9. teikia siūlymus dėl trenerių siuntimo į tarptautines konferencijas, seminarus, tobulinimosi kursus;

8.10. teikia siūlymus dėl sportininkų skatinimo, šalinimo iš rinktinės narių;

8.11. teikia siūlymus apdovanoti trenerius už nuopelnus dviračių sportui, jubiliejų proga.

**III SKYRIUS**

**TRENERIŲ TARYBOS TEISĖS IR PAREIGOS**

9. Trenerių taryba turi teisę:

9.1. analizuodama dviračių sporto situaciją Lietuvoje, teikti siūlymus LDSF Prezidentui ir Vykdomajam komitetui dėl veiklos gerinimo;

9.2. gauti reikiamą informaciją iš LDSF Vykdomojo komiteto;

9.3. turėti savo atstovą Vykdomajame komitete;

9.4. kviesti į tarybos posėdžius LDSF rinktinių vyr. trenerius bei LDSF narius (Vykdomojo komiteto narius, sporto įstaigų atstovus, trenerius ir sportininkus)

10. Trenerių taryba privalo:

10.1. tinkamai atstovauti trenerių interesams;

10.2. visus klausimus spręsti vadovaujantis teisingumo, sąžiningumo bei geranoriškumo

principais;

10.3. būti atvira Lietuvos dviračių sporto bendruomenei.

**IV SKYRIUS**

**TRENERIŲ TARYBOS SUDĖTIS IR VEIKLOS ORGANIZAVIMAS**

11. Trenerių tarybą sudaro tarybos pirmininkas ir keturių komisijų (plento, treko, MTB, BMX) pirmininkai.

12. Trenerių taryba renkama visuotinio dviračių sporto trenerių susirinkimo metu olimpiniam ciklui – 4 metų laikotarpiui. Kadencijos laikotarpiu tarybos ar komisijos pirmininkui atsistatydinus, renkamas naujas tarybos (komisijos) pirmininkas likusiam kadencijos laikotarpiui. Tarybos pirmininko atstatydinimą ir naujo tarybos pirmininko rinkimus likusiam kadencijos laikotarpiui gali inicijuoti 1/3 Trenerių tarybos narių arba 1/3 visų dirbančių Lietuvos dviračių sporto trenerių, raštiškai pateikę argumentus.

13. Tarybos pirmininkas renkamas visų susirinkime dalyvaujančių trenerių, komisijų pirmininkai renkami trenerių, dirbančių tose dviračių sporto (plento, treko, MTB, BMX) srityse.

14. Trenerių tarybos pirmininko pavaduotojas renkamas iš Trenerių tarybos narių balsų dauguma. Pavaduotojo kandidatūrą siūlo pirmininkas, taip pat jis gali siūlyti atleisti pirmininko pavaduotoją iš pareigų.

15. Trenerių taryba iš savo narių išsirenka sekretorių.

16. Tarybos pirmininkas inicijuoja ir pirmininkauja Trenerių tarybos posėdžiams, o jam nesant, šias pareigas atlieka pavaduotojas.

17. Trenerių tarybos posėdžius gali inicijuoti LDSF Vykdomojo komiteto narys, taip pat 1/3 Trenerių tarybos narių, apie tai informuodami Trenerių tarybos pirmininką.

18. Trenerių tarybos sekretorius, prieš organizuojamą posėdį, surenka informaciją apie Trenerių tarybos narių galimybes dalyvauti posėdyje. Tarybos narys, negalintis dalyvauti posėdyje, gali savo nuomonę išreikšti raštu, ją pateikęs Trenerių tarybos pirmininkui.

19. Apie šaukiamą Trenerių tarybos posėdį, tarybos sekretorius raštu informuoja Trenerių tarybos narius prieš 5 dienas.

20. Trenerių tarybos posėdžiai yra protokoluojami, pasirašomi pirmininko bei sekretoriaus ir

pateikiami LDSF direktoriatui.

21. Trenerių tarybos posėdžiai yra teisėti, kai juose dalyvauja daugiau kaip pusė Trenerių tarybos narių.

22. Trenerių tarybos nutarimai yra teisėti, jei jiems paprasta balsų dauguma pritaria posėdyje

dalyvavę Trenerių tarybos nariai. Balsams pasiskirsčius po lygiai, lemiamas yra posėdžio

pirmininko balsas.

23. Trenerių tarybos nario įgaliojimai pasibaigia:

23.1. nutrūkus jo atstovavimo ar darbo santykiams atstovaujamoje įstaigoje ar organizacijoje;

23.2. Trenerių tarybos nariui atsistatydinus savo noru;

23.3. Trenerių tarybos narį atšaukus jį delegavusios dviračių sporto srities (plento, treko, MTB, BMX) trenerių iniciatyva.

24. Naują narį į laisvą vietą siūlo tos dviračių sporto srities (plento, treko, MTB, BMX) treneriai, kuriai atstovavo buvęs Trenerių tarybos narys.

25. Trenerių tarybos narys, per kalendorinius metus nedalyvavęs daugiau kaip pusėje posėdžių, yra siūlomas išbraukti iš narių sąrašo ir į jo vietą siūloma nauja kandidatūra.

26. Trenerių taryba dirba pagal kasmet sudaromą ir protokoliniu sprendimu tvirtinamą veiklos planą.

Patvirtinti 2018 m. lapkričio 21 d. LDSF trenerių visuotiniame susirinkime.